
1. Alegerile prezidenţiale din Rusia

La 2 martie a.c., în Rusia au avut loc alegeri prezidenţiale, câştigător din primul tur de scrutin fiind Dimitri Medvedev, creditat cu un procent de peste 70% din voturile exprimate, potrivit rezultatelor provizorii. Cei 108 milioane de cetăţeni cu drept de vot au avut de ales dintre patru candidaţi la portofolilul prezidenţial
. Analiştii politici au caracterizat aceste alegeri ca fiind unele dintre cele „cu final cunoscut”, după ce Vladmir Putin şi-a anunţat public sprijinul pentru prim-vicepremierul rus Dimitri Medvedev, la 10 decembrie 2007. Din acest motiv, presa rusă a apreciat campania electorală anterioară scrutinului ca fiind „cea mai plictisitoare campanie electorală din perioada post-comunistă”.
Potrivit analiştilor, colaborarea lui Dimitri Medvedev cu Vladimir Putin, dar şi gestionarea economiei de către noul preşedinte sau evoluţia relaţiilor externe sunt elemente care plutesc, deocamdată, în incertitudine. 

În ceea ce priveşte relaţiile externe, declaraţiile lui D. Medvedev au fost destul de rezervate, el subliniind însă că „Rusia nu va fi figurantul dorit de Occident”. În ultima perioadă a mandatului lui V. Putin, D. Medvedev a susţinut un discurs moderat, însă „Occidentul nu trebuie să subestimeze ambiţiile Rusiei”, precizează analistul german Alexander Rahr, care consideră că viitorul preşedinte este deja familiarizat cu limbajul forţei, în calitate de preşedinte al Consiliului de Administraţie al Gazprom, "campionul dictatelor" împotriva foştilor sateliţi ai URSS.

Pe plan economic, D. Medvedev a propus o abordare liberală, adică „mai puţin stat în economie”. La fel ca şi preşedintele încă în exerciţiu, D. Medvedev şi-a luat angajamentul de a moderniza economia rusă, prea concentrată pe materiile prime. „Nu cred că suntem condamnaţi să exportăm petrol şi gaz (...) şi să importăm oţel şi lemn”, a declarat Serghei Borisov, preşedintele Asociaţiei pentru apărarea întreprinderilor mici şi mijlocii „Opora Rossii”.

În perioada mandatelor lui V. Putin, Rusia a avut o rată de creştere economică de invidiat (8% în 2007), performanţă la care a contribuit buna gestionare a veniturilor petroliere şi triplarea preţului petrolului. Pe de altă parte, Boris Nemtov şi Vladimir Milov, fost ministru, respectiv viceministru al energiei, consideră că V. Putin nu a profitat de cursul petrolului pentru a moderniza economia.

D. Medvedev se declară adeptul libertăţii în toate manifestările sale: libertate economică, dar şi individuală şi de exprimare. Aceeaşi atitudine era anunţată şi la începutul mandatului lui V. Putin, care a dat impresia că va duce o politică democratică. Aceasta a fost însă marcată, ulterior, de măsuri dure împotriva oligarhilor independenţi de administraţia prezidenţială şi de suprimarea alegerilor pentru desemnarea guvernatorilor, măsura luată după atacul terorist de la Beslan, din anul 2004. 

 
Fiind de acum cunoscut tandemul de conducere a Rusiei, Medvedev - Putin, Rusia se va afla în situaţia în care, cel puţin pe termen mediu, va trebui să facă faţă, după cum apreciază cotidianul „Der Spiegel”, „unui sistem de co-suveranitate, dar cu rolurile inversate - adică un V. Putin rămas la comandă, dar ca premier, şi cu D. Medvedev mutându-se la Kremlin”.
 
Creditat în sondajele preelectorale cu un procent cuprins între 60 şi 80% din intenţiile de vot, Dimitri Medvedev, candidat al Partidului Rusia Unită pentru alegerile prezidenţiale din 2008, este un personaj discret, care nu a candidat niciodată pentru o funcţie politică. El a mai ocupat funcţia de viceprim-ministru şi, în acelaşi timp, din anul 2002 este preşedintele gigantului energetic Gazprom.

Potrivit rezultatelor provizorii, Dimitri Medvedev a devenit, cu un procent de peste 70% din voturi, la cei 42 de ani, cel mai tânăr lider rus, după ţarul Nikolai al II-lea. Candidatul comunist, Ghennadi Ziuganov, se află pe poziţia a doua, cu 17,77%, urmat de ultranaţionalistul Vladimir Jirinovski (9,37%) şi Andrei Bogdanov (1,29%), după numărarea a 99% din buletinele de vot.

*

Analiştii apreciază că actualul joc de şah al Moscovei pe marginea poziţiilor politice se concentrează asupra întrebării: cine va conduce Rusia, pe termen lung. Cine va decide ce se va întâmpla cu resursele imense ale ţării, de petrol, gaz şi diamante, cu aurul şi rezervele valutare de aproape o jumătate de trilion de dolari, cel mai mare al doilea arsenal nuclear nuclear şi dosarele serviciilor de informaţii? Va fi D. Medvedev, care se va alătura curând liderilor G-8, destul de puternic pentru a dezbate criza financiară globală şi programul nuclear iranian? Va deveni el „noul ţar”, sau va rămâne „ţarevici”, aşa cum se numea odată fiul ţarului?

Anterior desfăşurării scrutinului, analiştii cotidianului „Le Monde” considerau că „este fals să se spună că alegerile prezidenţiale ruse nu rezervă surprize. Pur şi simplu, ele nu se decid la scrutinul care are loc la 2 martie. Suspansul s-a încheiat deja. El a fost legat de numele candidatului care va fi susţinut de Vladimir Putin. De la mijlocul lui decembrie, el este cunoscut şi totul se întâmplă ca şi cum alegerile ar fi avut deja loc. Singura incertitudine este legată doar de scorul pe care îl va obţine Medvedev, până atunci viceprim-ministru. Este foarte probabil să fie uşor sub nivelul voturilor obţinute de V. Putin însuşi în 2004: 71,2%. O mică diferenţă destinată pentru a arăta cine este cu adevărat şeful”. 
„Alegerile libere ar deschide calea spre necunoscut. Alegerile aranjate sunt o garanţie binevenită a continuităţii”, notează „Le Monde”. „V. Putin a stabilit, de altfel, reperele pe teren. Rezervându-şi postul de prim-ministru, el şi-a dezvăluit programul până în anul 2020, ca şi cum viitorul preşedinte nu ar exista decât pentru a aplica ideile sale”. 

D. Medvedev a lăsat deja să se înţeleagă că nu va fi pur şi simplu în umbra lui V. Putin. El a început prin a-şi croi un profil de liberal şi nu a preluat niciodată în contul propriu ideea preşedintelui rus privind ''democraţia suverană, faţadă a autoritarismului”. În opinia lui, democraţia este un concept care nu are nevoie de calificativ.

Un lucru este sigur: succesiunea lui D. Medvedev este rezultanta unui raport de forţe instabil între diferitele clanuri ale puterii ruse, în interiorul „siloviki” (forţele de securitate), care îşi dispută beneficiile puterii şi îşi regăsesc unitatea numai pentru a se opune liberalilor. Alegerea colaboratorilor de către D. Medvedev va da primele indicaţii asupra intenţiilor lui şi a marjei sale de manevră, au conchis analiştii politici. 

2. Întâlnirea dintre preşedintele SUA, george w. Bush, şi premeierul danemarcei, Anders Fogh Rasmussen, în perspectiva summit-ului NATO de la Bucureşti  
Preşedintele american George W. Bush a anunţat, la 1 martie a.c., că se va folosi de prilejul următorului summit al NATO de la Bucureşti, care va avea loc în perioada 2-4 aprilie a.c., pentru a cere aliaţilor să trimită mai mulţi soldaţi în Afganistan. El a spus că este nevoie ca aliaţii să împartă povara dificilă a provocărilor din Afganistan. Apelul Preşedintelui american se alătură altor declaraţii în acest sens, făcute de oficiali americani cu rang înalt pentru a-i convinge pe aliaţii reticenţi să-şi asume un rol mai mare în lupta împotriva talibanilor şi a aliaţilor lor din reţeaua teroristă Al-Qaeda, în cele mai sensibile zone ale ţării din punct de vedere al securităţii.

Oficialii americani sunt dezamăgiţi de rezultatele slabe de până acum ale campaniei lor vizând sporirea presiunii asupra celorlalţi membri NATO şi avertizează că în joc este însăşi credibilitatea organizaţiei. Tema legată de Afganistan se conturează ca fiind cea mai proeminentă de pe agenda summit-ului NATO de la Bucureşti.

„Voi merge la Bucureşti cu ideea că suntem recunoscători pentru contribuţiile care au fost făcute şi că voi încuraja naţiunile să contribuie şi mai mult”, a declarat Preşedintele american cu prilejul conferinţei de presă comune cu premierul danez Anders Fogh Rasmussen. George W. Bush a evitat să nominalizeze aliaţii care, în opinia sa, ar trebui să se angajeze cu mai mulţi soldaţi în Afganistan, dar a spus că ştie că există „unele constrângeri politice asupra anumitor ţări”. „Administraţia mea a spus mai mult decât clar că ne aşteptăm ca oamenii să aibă de suportat o povară grea, dacă vor fi în Afganistan”, a insistat preşedintele american.

Sprijinind întrutotul poziţia americană, A. Rasmussen a declarat, la rândul său, că „ne trebuie mai mulţi soldaţi în Afganistan (...) Am încredere că ne putem convinge partenerii să contribuie cu mai multe trupe decât o fac astăzi”. Danemarca are aproape 800 de soldaţi în Afganistan, desfăşuraţi cu precădere în sudul ţării.

Statele Unite doresc ca Franţa, Germania şi alţi aliaţi să trimită trupe în această parte a ţării, unde lupta împotriva militanţilor islamişti este cea mai dură. Marea Britanie, Canada, Polonia şi alte ţări au sprijinit solicitarea Statelor Unite. Totuşi, Canada a avertizat că nu va reînnoi mandatul forţelor sale după 2009, dacă alţi aliaţi NATO nu vor trimite 1.000 de soldaţi pentru a-i sprijini operaţiunea din Kandahar, iar o astfel de măsură din partea autorităţilor canadiene ar putea fi o lovitură majoră pentru misiunea NATO, care numără 43.000 de oameni.

Germania, aflată sub presiunile SUA, a devenit mai flexibilă, după ce mult timp a insistat că nu poate depăşi o limită autoimpusă de 3.500 de soldaţi în Afganistan. În prezent, nu exclude posibilitatea unei consolidări a trupelor sale, chiar din acest an. De asemenea, Franţa a semnalat că doreşte să trimită mai multe trupe, dar pare să fie reticentă în a le trimite în sudul Afganistanului.

Şeful Pentagonului, Robert Gates, a declarat recent că NATO riscă să devină divizată între membrii care doresc şi care nu doresc să lupte în Afganistan.

Statele Unite au trimis în Afganistan 29.000 de soldaţi, care acţionează atât în cadrul misiunii NATO, cât şi în operaţiuni independente şi intenţionează să trimită în aprilie a.c. alţi 3.200 de puşcaşi marini, cu un mandat de şapte luni.

*
În ceea ce priveşte extinderea NATO, o altă temă a summit-ului de la Bucureşti care stârneşte interes, Preşedintele George W. Bush s-a limitat doar la a spune că a vorbit cu premierul danez despre "spiritul politicii uşilor deschise a NATO". „Salutăm primirea de noi naţiuni în Alianţă, atât timp cât ele întrunesc criteriile de aderare”, a declarat el. Preşedintele american a evitat, însă, să-şi exprime un sprijin clar pentru aderarea Croaţiei, Macedoniei şi Albaniei, ţări care se aşteaptă să primească invitaţia de aderare la summit-ul NATO de la Bucureşti. „Speranţa noastră este că naţiunile care au cerut să se alăture NATO vor continua să-şi îndeplinească obligaţiile”, a spus George W. Bush. Mai mult, preşedintele american a sugerat că angajamentul în Afganistan ar constitui o notă bună pentru ţările care vor să adere la Alianţă. 

„Cheia, la Bucureşti, este ca oamenii - din întreaga lume - să înţeleagă în primul rând cât de importantă este misiunea pentru succesele care au fost obţinute. Anul trecut, talibanii treceau la ofensivă. Ei bine, talibanii au avut un an prost în ceea ce priveşte operaţiunile militare. Sunt ei încă periculoşi? Da, sunt periculoşi. Sunt capabili încă să convingă nişte copii să arunce oamenii în aer cu ajutorul vestelor sinucigaşe? Asta e periculos. Copleşesc ei guvernul? Nu. Au o prezenţă în ţară? Da. Avem capacitatea de a merge după ei? Absolut. Avem nevoie de o capacitate şi mai mare? Da, avem, şi aceasta este misiunea. Şi la aceasta vom lucra”, a subliniat preşedintele american. "Al doilea lucru de care spuneam este că aceasta este o ocazie de a menţine o politică a uşilor deschise pentru NATO, cu condiţia ca ţările să întrunească anumite criterii şi să-şi îndeplinească obligaţiile pe care şi le-au asumat”, a adăugat preşedintele american.

În schimb, premierul danez a fost mai precis şi a menţionat explicit Ucraina şi Georgia cărora, a spus el, la summit-ul NATO de la Bucureşti, li se va transmite un semnal puternic. Ambele ţări au solicitat să fie incluse în Planul de Acţiuni în vederea aderării, etapă considerată o anticameră a intrării în NATO.

„În lupta dintre democraţie şi dictatură, nimeni nu poate fi neutru. De aceea suntem în Afganistan să luptăm împotriva talibanilor. De aceea am îndepărtat un dictator brutal din Irak. Şi de aceea ghidarea noastră în Orientul Mijlociu este crucială. De aceea acţionăm pentru dezvoltare şi împotriva extremismului, în Africa. De aceea  ne-am unit forţele în Balcani, am stabilizat şi recunoscut Kosovo şi lucrăm pentru ca ţările din Balcani să fie pe deplin integrate în Europa. Statele Unite şi Europa sunt parteneri-cheie în acest efort. Prin NATO şi Uniunea Europeană ajungem la ţări aspirante, precum Ucraina şi Georgia. Sprijinim eforturile lor de a face reformă şi de a dezvolta legături cu Europa şi transatlantice. Şi vom trimite un semnal puternic la viitorul summit al NATO din Bucureşti”, a declarat A. Rasmussen.
3. Rezoluţia Consiliului de Securitate privind noile sancţiuni impuse Iranului
Consiliul de Securitate al ONU a adoptat la data de 3 martie a.c., cu 14 voturi pentru şi o abţinere (Indonezia), Rezoluţia nr. 1803, hotărând să extindă domeniile de sancţiuni împotriva Iranului în legătură cu dosarul său nuclear. 

Este a treia rezoluţie de sancţionare a Iranului adoptată de Consiliul de Securitate, începând din decembrie 2006. Ambasadorul indonezian la ONU consideră că sporirea sancţiunilor la adresa Iranului nu este în favoarea cooperării dintre regimul de la Teheran şi Agenţia Internaţională pentru Energie Atomică. 

În noua rezoluţie se cere ca Iranul să-şi înceteze activităţile de îmbogăţire a uraniului, se menţionează scopul general de rezolvare paşnică a problemei prin mijloace politice şi diplomatice şi se sprijină AIEA pentru ca aceasta să-şi joace în continuare rolul în această privinţă. În comparaţie cu primele două rezoluţii, 18 cetăţeni iranieni au interdicţie de a călători în străinătate, numărul anterior fiind de 5. De asemenea, vor fi sechestrate bunurile mai multor oficialităţi şi organisme politice iraniene. 

În plus, conform rezoluţiei, statele sunt autorizate să inspecteze încărcăturile către sau dinspre Iran ale avioanelor şi navelor, dacă au suspiciuni că acestea transportă mărfuri interzise de rezoluţiile ONU. 

În comparaţie cu cele două rezoluţii precedente, actualul document stabileşte mai multe restricţii pentru oficialităţile şi instituţiile iraniene legate de programul nuclear. În anexa rezoluţiei sunt menţionate numele a 12 companii iraniene bănuite că sunt implicate în programul nuclear iranian. Potrivit documentului, sunt supuse embargoului şi o serie de materiale care pot fi valorificate atât în scop civil, cât şi militar. Rezoluţia a mai solicitat ca toate ţările să adopte măsuri necesare de supraveghere a două bănci din Iran. După adoptarea rezoluţiei, Secretarul general al AIEA trebuie să prezinte în termen de 90 de zile Agenţiei şi Consiliului de Securitate situaţia aplicării documentului de către Iran. 

Statele Unite, Rusia, China, Marea Britanie, Franţa şi Germania au organizat consultări în ianuarie a.c. la Berlin şi au realizat un acord asupra proiectului de rezoluţie prin care se accentuează sancţiunile împotriva Iranului. Marea Britanie, Franţa şi Germania au prezentat în februarie a.c. Consiliului de Securitate proiectul de rezoluţie şi au obţinut sprijinul majorităţii membrilor nepermanenţi ai consiliului. Dar Vietnam, Africa de Sud, Libia şi Indonezia au formulat rezerve faţă de conţinutul documentului. Ţările Uniunii Europene au susţinut amânarea votării pentru realizarea unor modificări neesenţiale, în tentativa ca rezoluţia să fie adoptată în unanimitate. După eforturi de câteva săptămâni, în afară de Indonezia, celelalte ţări au votat pentru document. 

După adoptarea rezoluţiei, miniştrii de externe din Statele Unite, Marea Britanie, Franţa, Rusia, China şi Germania au publicat o declaraţie comună, arătând faptul că întreaga comunitate internaţională este serios preocupată de eventualele riscuri de proliferare nucleară generate de programul nuclear iranian. Cele şase ţări au luat notă de progresele realizate în cooperarea dintre Iran şi AIEA, dar totodată şi-au exprimat regretul faţă de faptul că regimul de la Teheran a respins aplicarea recomandărilor AIEA şi rezoluţiilor Consiliului de Securitate. În declaraţie se arată că cele şase ţări se vor consacra în continuare rezolvării prin negocieri a dosarului nuclear Iranian, iar Programul-cadru prezentat în urmă cu doi ani rămâne în vigoare. Liderii iranieni au fost chemaţi să participe la negocierile cu cele şase ţări pe baza programului amintit, în efortul de rezolvare a problemei nucleare iraniene. Potrivit documentului prezentat de cele şase ţări în iunie 2006, dacă Iranul va înceta activităţile de îmbogăţire a uraniului, se vor lua în considerare o serie de măsuri de încurajare faţă de această ţară, în domeniile politic, economic şi al securităţii. 

4. Opinia Comisiei Europene privind interzicerea utilizării cianurilor în exploatările miniere 

La  26 februarie 2008, în cadrul reuniunii Comisiei pentru mediu, sănătate publică şi siguranţa alimentară a Parlamentului European, reprezentantul Comisiei Europene a subliniat faptul că utilizarea cianurii în minerit nu este niciodată 100% sigură. Astfel, Comisia Europeană a revizuit legislaţia în domeniu, prin două directive, pentru a reduce concentraţia de cianuri la cel mai scăzut nivel şi pentru a introduce standarde de siguranţă în utilizarea acestei substanţe. Comisia Europeană nu exclude interzicerea cianurilor în minerit, dar aşteaptă să primească ecourile în urma implementarii directivelor. 

Reprezentantul Comisiei a subliniat că, în utilizarea cianurii, nu se poate avea o siguranţă maximă, trebuind găsită o modalitate de reducere a utilizării cianurii în minerit. Deşi se fac cercetări pentru găsirea de soluţii alternative la cianuri, aceste soluţii nu sunt încă utilizabile. 

Executivul comunitar a precizat că UE utilizează următoarele instrumente pentru a se asigura că utilizarea cianurii în minerit se face în condiţii sigure:
                   - Studiul de Impact asupra Mediului, pentru analiza costuri-beneficii; 
                   - Directiva 2006/21/CE a Parlamentului European şi a Consiliului din 15 martie 2006 privind gestionarea deşeurilor din industriile extractive, care va intra în vigoare la 1 mai 2008
;
                   - Regulamentul REACH
 (EC1907/2006) asupra susbstanţelor chimice şi utilizarea lor în condiţii de siguranţă, care a intrat în vigoare în anul 2007, însă al cărei sistem de autorizare şi restricţii va fi aplicabil abia din 2009. 
O altă directivă aplicabilă în domeniu este Directiva 2006/118/CE a Parlamentului European şi a Consiliului, din 12 decembrie 2006, privind protecţia apelor subterane împotriva poluării şi a deteriorării.

Potrivit Comisiei Europene, după accidentele din 1998 şi 2000, care  s-au petrecut în România, respectiv Spania, Comisia Europeană a revizuit legislaţia curentă în domeniu, iar în anul 2006 UE a adoptat Directiva privind gestionarea deşeurilor din industriile extractive, care impune reducerea concentraţiei de cianură din iazurile de steril la cel mai scăzut nivel posibil, stabilind, de asemenea, valori-limită specifice. „Apreciez eforturile Comisiei Europene, dar să nu uităm că proiectele de extracţie minieră din Europa de Est sunt amplasate în zone dens populate. Prin urmare, amânarea unei decizii de interzicere totală a cianurii în minerit reprezintă un risc conştient pe care ni-l asumăm. Cum respectăm în acest caz principiul precauţiei, care stă la baza politicii comunitare de mediu?” a declarat eurodeputatul Magor Csibi.

Prezentarea publică a punctului de vedere al Comisiei Europene a fost urmată de o dezbatere. Astfel, Marie-Anne Isler Beguin (Grupul Ecologist, Franţa) şi-a exprimat neîncrederea că legislaţia europeană actuală ar putea evita eventuale accidente şi este numai o coincidenţă că din anul 2000 astfel de accidente nu au fost semnalate la nivel european. Marios Matsakis (Cipru) a subliniat importanţa găsirii unor alternative viabile în viitorul apropiat. Gyula Hegyi (Ungaria) a evidenţiat cantităţile însemnate de cianuri folosite în extracţii şi pericolul pe care îl reprezintă iazurile de decantare.  La rândul său, Johannes Blokland (Olanda) a atras atenţia că aceasta este o problemă controversată şi datorită imenselor sume de bani investite în exploatările miniere, iar decizia finală trebuie să se bazeze pe fapte susţinute de studii aprofundate. 
5. Vizita Secretarului de stat american în Asia
Secretarul de stat american, Condoleezza Rice, a desfăşurat, în perioada 23 - 28 februarie 2008, un turneu în trei state asiatice, Japonia, Coreea de Sud şi China, având ca temă negocierile privind capacităţile nucleare ale Coreii de Nord.
SUA ar dori să găsească o ieşire din impasul în care se află în acest moment negocierile dintre cei şase (Coreea de Nord, Coreea de Sud, SUA, China, Rusia şi Japonia), la un an după încheierea unui acord care prevede distrugerea instalaţiilor nucleare nord-coreene, în schimbul unui ajutor energetic. Aplicarea acordului a cunoscut întârzieri şi SUA acuză Coreea de Nord că nu şi-a declarat toate programele nucleare, iar Coreea de Nord acuză că nu a primit ajutorul promis în totalitate.
Secretarul de stat american, Condoleezza Rice, s-a întâlnit la Beijing cu preşedintele Chinei, Hu Jintao, ambele părţi fiind de acord că anul 2008 reprezintă un an important pentru dezvoltarea relaţiilor chino-americane. Cele două ţări trebuie să susţină direcţia promovării unei cooperări constructive. Şeful statului chinez a spus că ţara sa doreşte să depună eforturi comune cu Administraţia americană pentru consolidarea dialogului şi consultărilor, să întărească cunoaşterea şi încrederea reciprocă şi să trateze cu eficienţă preocupările ce au legături strânse cu ambele părţi, mai ales problema Taiwanului. 
C. Rice a relevat că SUA se opune organizării de către autoritatea taiwaneză a unui referendum privind aderarea la ONU. SUA au apreciat eforturile făcute de China în  problemele regionale şi internaţionale, cum ar fi cea din provincia Darfur. 
Relaţiile comerciale chino-americane au fost considerate ca fiind reciproc avantajoase, dar a fost recunoscută ca fiind inevitabilă apariţia unor probleme. China susţine rezolvarea divergenţelor prin dialog, opunându-se protecţionismului. 
În legătură cu problema nucleară nord-coreeană, C. Rice a declarat că partea americană se bucură la progresele făcute în procesul denuclearizării Peninsulei Coreene şi va promova în continuare acest proces, alături de alte părţi implicate, inclusiv China şi Coreea de Nord. Partea chineză consideră că dosarul nuclear iranian trebuie rezolvat corespunzător prin negocieri diplomatice. „Părţile implicate trebuie să depună mai multe eforturi diplomatice pentru a găsi soluţia definitivă a acestei probleme”, a afirnat purtătorul de cuvânt al Ministerului de externe chinez, Liu Jianchao.

Secretarul american de stat Condoleezza Rice a solicitat Chinei să facă presiuni asupra Coreei de Nord, pentru a-şi opri total şi definitiv programul nuclear: „Aştept de la China ceea ce aştept şi de la alte ţări din regiune: să folosească toate influenţele posibile pentru a convinge Coreea de Nord că este timpul să meargă mai departe, fără activităţi nucleare”.

Pe de altă parte, purtătorul de cuvânt al Ministerului chinez de externe, Liu Jianchao, a afirmat că pretinsa informaţie conform căreia „câţiva chinezi au fost arestaţi în SUA pentru desfăşurarea activităţilor de spionaj” este o născocire pură. El a cerut părţii americane să anuleze condamnarea lor fără temei. Ministerul american al justiţiei a anunţat recent rezolvarea a două cazuri de spionaj în interesul Chinei şi arestarea a 4 suspecţi, inclusiv 3 chinezi. Aceştia au fost acuzaţi pentru oferirea de informaţii confidenţiale părţii chineze privind navele cosmice. 

*
                   Ministrul japonez al afacerilor externe, Masahiko Komura, a subliniat importanţa alianţei dintre Japonia şi SUA. “Reafirmăm importanţa alianţei Japonia-SUA. C. Rice a declarat că regretă seria de incidente din Okinawa şi în principal pe cel mai odios dintre ele. Suntem de acord să facem totul pentru a evita ca asemenea incidente să se mai producă, precum şi asupra faptului că măsuri comune şi efective sunt esenţiale”, a declarat el. 

                   Masahiko Komura a apreciat că alianţa dintre Japonia şi SUA se va ameliora, graţie eforturilor celor două ţări de a soluţiona probleme precum recentele incidente şi de a materializa proiectul unui scut antirachetă. Japonia a instalat în ultimele luni pe teritoriul său mai multe baterii de rachete-antirachetă sol-aer “Patriot”, de fabricaţie americană. De asemenea, în parteneriat cu SUA, Japonia urmează să se doteze cu o a doua cortină de apărare, prin implementarea sistemului SM-3, care presupune lansarea de pe nave a unor rachete de mare viteză, capabile să intercepteze rachete cu rază scurtă şi medie de acţiune.

6. Bilanţul Agenţiei Europene pentru Managementul Cooperării Operaţionale la Frontierele Externe ale Statelor Membre ale UE (Frontex) 

FRONTEX a devenit operaţională în octombrie 2005. Rezultatele înregistrate până în prezent de agenţie au fost prezentate la mijlocul lunii februarie a.c., la Bruxelles, luându-se în considerare întreaga perioadă de funcţionare a acesteia, dar şi  recomandările privind măsurile care pot fi luate pe termen scurt, în limitele actualului mandat, prezentându-se şi o viziune pe termen lung privind dezvoltarea viitoare a FRONTEX. 

FRONTEX a desfăşurat operaţiuni comune la toate tipurile de frontieră, atât în anul 2006, cât şi în 2007, respectiv 5/4 operaţiuni la frontierele maritime, 2/10 operaţiuni la frontierele terestre şi 2/5 operaţiuni la frontierele aeriene. De asemenea, a desfăşurat 3 operaţiuni în anul 2006 şi alte 2 în 2007, care au avut în vedere diferite tipuri de frontiere. Un total de 10 proiecte-pilot (pentru perioada 2006-2007) au fost puse în aplicare, pentru a completa operaţiunile comune. Toate statele membre au participat la cel puţin o operaţiune comună sau un proiect-pilot, atât în anul 2006, cât şi în 2007.

Participarea statelor membre la operaţiuni comune poate varia de la detaşarea unui singur expert, la mobilizarea de echipamente precum nave şi avioane. În medie, în perioada 2006-2007, la operaţiunile de la frontierele maritime au participat 7 state membre, la operaţiunile de la frontierele terestre au participat 9 state, iar la operaţiunile de la frontierele aeriene au participat 11 state. În cadrul operaţiunilor de la frontierele maritime, care au implicat folosirea a 7 patrule maritime, au participat 1/4 state, care au contribuit în fiecare din operaţiunile menţionate cu echipament sub forma avioanelor, navelor sau elicopterelor, excluzând contribuţiile statului gazdă.

Având în vedere necesitatea de mobilizare a echipamentului, operaţiunile la frontierele maritime presupun contribuţii financiare considerabil mai mari - în medie 2,7 milioane de euro - decât cele presupuse de operaţiunile desfăşurate la frontierele terestre sau aeriene, estimate la 83.000 şi, respectiv, 194.000 euro.

Rezultatele concrete evidenţiază că în perioada 2006-2007, peste 53.000 persoane au fost reţinute sau li s-a refuzat accesul la frontieră în timpul acestor operaţiuni. De asemenea, au fost identificate peste 2.900 de documente de călătorie false sau falsificate şi au fost arestate 58 de persoane care facilitau migraţia ilegală. 

Urmare a unei solicitării a Consiliului European din decembrie 2006, în mai 2007 a fost creată Reţeaua Europeană de Patrulare (REP). FRONTEX şi statele membre în cauză (Portugalia, Spania, Franţa, Italia, Slovenia, Malta, Grecia şi Cipru) desfăşoară activităţi pe baze regionale, în cadrul unei cooperări bilaterale cu statele membre vecine. Patrulele au fost limitate la zonele limitrofe regiunilor de coastă ale statelor membre în cauză. Reţeaua de patrulare reuneşte, în mare măsură, activităţile de patrulare deja existente ale statelor membre. Acest fapt, combinat cu un schimb constant de informaţii, ar trebui, potrivit experţilor, să conducă la un control mai eficient al frontierelor maritime şi reducerea costurilor aferente, conform principiului repartizării sarcinilor. 

FRONTEX a creat un inventar centralizat al echipamentelor tehnice disponibile (CRATE) în scopul controlului şi supravegherii frontierelor, care aparţin statelor membre, pe care acestea, în mod voluntar, şi la solicitarea unui stat membru, doresc să le pună la dispoziţia respectivului stat membru, pentru o anumită perioadă de timp. În prezent, baza de date CRATE conţine peste 100 de vase, aproximativ 20 de avioane şi 25 de elicoptere, precum şi câteva sute de echipamente de control al frontierei, precum unităţi radar mobile, vehicule, camere termice şi detectoare mobile. Până în prezent, echipamentul a fost folosit la scară redusă în cadrul acestui tip de activităţi, respectiv în cadrul operaţiunii „Poseidon” 2007 (detectoare ale bătăilor inimii puse la dispoziţie de Marea Britanie) şi operaţiunii „Hermes” 2007 (un avion Falcon pus la dispoziţie de Franţa). Din iulie 2007, statele membre au acces la inventarul centralizat al echipamentelor tehnice disponibile. 
Până în prezent, FRONTEX a încheiat acorduri bilaterale cu 13 state membre/ţări asociate spaţiului Schengen. De asemenea, trebuie să se acorde atenţie modificării sferei de aplicare a articolului 7 din Regulamentul FRONTEX privind CRATE, care este limitată în prezent la echipamentele pentru supravegherea şi controlul frontierei, dar care ar putea fi extinsă, de asemenea, la echipamentele folosite în cadrul operaţiunilor de returnare comune (inclusiv la echipamentele pe care agenţia le închiriază), precum avioanele. 

Având în vedere tendinţa de desfăşurare de operaţiuni permanente şi evoluţia sarcinilor agenţiei în ansamblu, trebuie luată în considerare alternativa creării de birouri specializate ale agenţiei în statele membre, prin intermediul cărora agenţia ar putea asigura organizarea efectivă a operaţiunilor comune şi a proiectelor-pilot. Trebuie acordată prioritate creării unui birou la frontierele maritime sudice. FRONTEX trebuie să analizeze modalitatea în care operaţiunile comune semipermanente pot fi unificate cu cele ale reţelei europene de patrulare, întrucât ambele măsuri au un caracter structural mai pronunţat, şi este necesară evitarea suprapunerilor dintre ele. 

Regulamentul privind activitatea echipelor de intervenţie rapidă la frontiere (RABIT), care a intrat în vigoare la 20 august 2007, a schimbat în mod substanţial dispoziţiile regulamentului de instituire a FRONTEX privind sprijinul acordat statelor membre în situaţiile care necesită o asistenţă tehnică şi operaţională sporită la frontierele externe. Acesta prevede o capacitate de reacţie rapidă, pentru consolidarea resurselor umane ale unui stat aflat în dificultate. 

Lucrările pregătitoare pentru punerea în aplicare a regulamentului au fost finalizate de FRONTEX la scurt timp după adoptarea regulamentului. Forţa de intervenţie rapidă la frontiere RABIT cuprinde între 500 şi 600 de poliţişti de frontieră, dar, până în prezent, nici un stat membru nu a solicitat mobilizarea unei echipe de acest tip.

Mobilizarea unei echipe RABIT poate fi combinată cu oferirea de asistenţă tehnică. Comisia recomandă FRONTEX să dea acestei dispoziţii un caracter operaţional mai pronunţat, prin achiziţionarea de echipament propriu de supraveghere şi control la frontiere, care să fie folosit de echipele RABIT, în vederea asigurării disponibilităţii echipamentului necesar într-un timp scurt. De asemenea, ca o soluţie alternativă, echipamentul înregistrat în CRATE ar putea fi folosit în acest scop, însă normele trebuie revizuite, pentru a garanta că echipamentul este pus la dispoziţia RABIT într-un mod rapid şi necondiţionat.

În ceea ce priveşte activităţile de formare ale FRONTEX, acestea au demarat în anul 2005. Au fost organizate 97 de cursuri de formare, reuniuni şi ateliere de lucru, inclusiv pentru formarea poliţiştilor de frontieră şi formare de formatori, la care au participat 1.341 persoane. Competenţele poliţiştilor de frontieră de a aplica într-o manieră corectă şi coerentă Acquis-ul Schengen trebuie să rămână obiectivul principal al activităţilor de formare desfăşurate de FRONTEX. Cu toate acestea, experienţa acumulată în cadrul operaţiunilor comune arată că poliţiştii de frontieră sunt confruntaţi în mod frecvent cu situaţii care implică persoane care urmăresc dobândirea protecţiei internaţionale sau cu situaţii de criză pe mare. Comisia consideră că FRONTEX trebuie să organizeze cursuri de formare specializate privind dispoziţiile europene şi internaţionale relevante în materie de azil, drept maritim şi drepturi fundamentale, pentru a contribui la respectarea deplină a acestor norme şi la o abordare unitară în situaţiile care necesită coordonarea operaţiunilor de căutare şi salvare. 

Agenţia a oferit asistenţă pentru organizarea a nouă operaţiuni comune de returnare. Au fost desfăşurate alte 6 proiecte privind aspecte precum cele mai bune practici pentru obţinerea documentelor de călătorie, în vederea identificării în mod regulat a necesităţilor comune în ceea ce priveşte operaţiunile comune de returnare. 

Recomandări pe termen lung
Măsuri luate în cooperare cu ţările terţe

Mandatul FRONTEX în ceea ce priveşte cooperarea cu ţările terţe este limitat, în sensul că, de exemplu, proiectele care au ca obiectiv furnizarea de asistenţă tehnică nu pot fi derulate de către FRONTEX în aceste ţări. Trebuie analizată posibilitatea de a permite FRONTEX să deruleze proiecte-pilot având ca beneficiari ţări-terţe. Asemenea proiecte ar putea consolida semnificativ impactul cooperării iniţiate în cadrul acordurilor de cooperare, acestea fiind utile pentru identificarea necesităţilor concrete pentru dezvoltarea capacităţii administrative în ceea ce priveşte gestionarea frontierei anumitor ţări terţe, şi ar putea completa asistenţa financiară oferită de programele comunitare. 

FRONTEX a încheiat acorduri de lucru care au ca obiectiv stabilirea unei colaborări la nivel tehnic cu autorităţile de control al frontierelor din Rusia, Ucraina şi Elveţia. De asemenea, negocierile cu Croaţia sunt într-un stadiu avansat. Consiliul de administraţie a aprobat agenţiei mandate pentru negocierea altor acorduri cu Macedonia, Turcia, Egipt, Libia, Maroc, Mauritania, Senegal, Republica Capului Verde, Moldova şi Georgia. Agenţia preconizează solicitarea de mandate pe termen scurt şi mediu pentru celelalte state din Balcanii de Vest, anumite ţări din Africa de Vest, SUA şi Canada. Pe termen scurt, trebuie acordată prioritate cooperării consolidate între FRONTEX şi acele ţări terţe care au fost identificate ca zone problematice, prin intermediul operaţiunilor comune şi evaluărilor de risc desfăşurate de FRONTEX. 

Măsuri la frontieră
Îmbunătăţirea cooperării dintre autorităţile vamale şi alte autorităţi de control la frontieră ale statelor membre reprezintă un element-cheie al modelului de gestionare integrată a frontierei. Comisia va iniţia un studiu pentru identificarea celor mai bune practici din statele membre privind cooperarea dintre agenţiile relevante. Pentru a promova cooperarea pe teren, proiectele-pilot la nivel european ar putea testa suplimentar valoarea adăugată a coordonării aprofundate a activităţilor acestor autorităţi. 
Sistemul european de supraveghere a frontierelor (EUROSUR)
În paralel cu raportul de evaluare, Comisia prezintă o comunicare care stabileşte o foaie de parcurs pentru dezvoltarea şi instituirea unui sistem european de supraveghere a frontierelor (EUROSUR). Rolul FRONTEX este esenţial pentru pregătirea cu succes a unui asemenea sistem, inclusiv pentru crearea unei reţele care să integreze toate sistemele de supraveghere maritime. FRONTEX ar putea prelua rolul de punct central al unui sistem îmbunătăţit de schimb de informaţii operaţionale în timp real între statele membre. În plus, experţii apreciază că, dacă FRONTEX ar avea un acces mai sistematic şi mai structurat la informaţiile privind supravegherea frontierelor, aceasta ar putea pune bazele dezvoltării unui “sistem de informaţii FRONTEX bazat pe furnizarea de informaţii de către serviciile competente care să fie axat pe frontierele externe ale UE”. 

Coordonarea operaţională
Comisia intenţionează să revină la întrebarea privind oportunitatea creării unei poliţii de frontieră europene, în momentul în care a fost acumulată experienţa necesară privind funcţionarea echipelor RABIT. Cu toate acestea, este evident faptul că, în prezent, pot fi formulate deja două întrebări privind organizarea şi cooperarea operaţională pe termen lung, în ceea ce priveşte patrulele maritime. 

În primul rând, se pune întrebarea cum poate fi îmbunătăţit în viitor actualul sistem de alocare a resurselor. Comisia va continua să supravegheze atent măsura în care pot fi puse la dispoziţia statelor membre echipamente şi resurse umane suficiente, prin folosirea mecanismelor actuale, precum şi gradul în care Fondul pentru Frontierele Externe poate contribui pe termen lung la consolidarea frontierelor statelor membre, în funcţie de riscurile prezente la frontierele externe.

În al doilea rând, de asemenea, va trebui analizată rentabilitatea pe termen lung a mecanismelor actuale, având în vedere, de exemplu, costurile administrative presupuse de asigurarea coordonării mobilizării de mijloace şi resurse umane pe baze ad-hoc. 

O strategie pe termen lung bazată pe alte experienţe practice va analiza măsura în care coordonarea resurselor statelor membre ar trebui înlocuită cu mobilizarea de poliţişti de frontieră şi echipament pe baze permanente. O asemenea desfăşurare de forţe ar putea necesita revizuirea cadrului juridic privind competenţele executive ale membrilor echipelor RABIT şi ale agenţilor invitaţi, precum şi analizarea oportunităţii angajării de către FRONTEX însăşi a poliţiştilor de frontieră şi/sau a achiziţionării şi/sau închirierii echipamentului, în scopul desfăşurării de operaţiuni permanente. 

*
Recomandările Comisiei sunt următoarele: 

PE TERMEN SCURT:
1. Echipament tehnic - Potenţialul CRATE şi angajamentele asumate de statele membre trebuie valorificate la maxim în ceea ce priveşte toate activităţile agenţiei.
2. Birouri specializate - Trebuie luată în considerare posibilitatea înfiinţării de birouri specializate în zonele geografice relevante. 

3. Relaţia dintre operaţiunile comune şi RPE - FRONTEX va analiza modalitatea prin care operaţiunile comune cu caracter semipermanent pot fi unificate cu cele ale reţelei europene de patrulare. 
4. Analiza riscurilor - Trebuie încurajată efectuarea de analize comune privind riscurile, efectuate în colaborare cu Europol, organizaţiile internaţionale şi ţările terţe relevante, precum şi creşterea frecvenţei analizelor comune geografice şi/sau cele tematice privind riscurile cu partenerii relevanţi. 

5. Gestionarea ICONet - Însărcinarea FRONTEX cu gestionarea ICONet, folosind platforma tehnică actuală sau o altă platformă, precum Sistemul de informaţii FRONTEX.
6. Gestionarea CIREFI - Însărcinarea FRONTEX cu centralizarea schimbului de informaţii operaţionale privind imigraţia ilegală.
7. Echipament tehnic propriu - Asigurarea disponibilităţii echipamentului prin achiziţionarea de către FRONTEX a propriului echipament de control şi supraveghere a frontierei, pentru a fi folosit, de exemplu, de echipele RABIT.
8. Returnarea - Consolidarea rolului FRONTEX în ceea ce priveşte operaţiunile de returnare - analizarea posibilităţii de a folosi CRATE ca mijloc de a pune în comun echipamentul tehnic între statele membre.
9. Formarea - Activitatea de formare a poliţiştilor de frontieră trebuie să ia în considerare şi să includă dispoziţiile relevante ale normelor europene şi internaţionale în materie de azil, drept maritim şi drepturi fundamentale ale omului. Prin urmare, FRONTEX ar trebui să ofere cursuri de formare specializate în aceste domenii, pentru a creşte numărul poliţiştilor de frontieră cu competenţe necesare şi pentru a contribui la o abordare coerentă în situaţiile care implică coordonare în operaţiunile de căutare şi salvare. 

10. Cercetarea - Punerea în practică a unor proiecte comune care să vizeze testarea operaţională a noilor tehnologii în condiţii reale, pentru a evalua fezabilitatea şi impactul acestora asupra procedurilor actuale la punctele de trecere a frontierei.

Pe termen lung:

1. Evaluarea Schengen - În prezent, mecanismul de efectuare a evaluărilor Schengen se află în proces de revizuire. Comisia va prezenta o propunere în acest sens în a doua jumătate a anului 2008. Din acest punct de vedere, se consideră că FRONTEX poate oferi valoare unui asemenea mecanism de evaluare, având în vedere experienţa sa în domeniul controlului şi supravegherii frontierelor externe şi posibilele legături cu alte activităţi desfăşurate, în special formarea şi analiza riscurilor. 
2. Cooperarea cu ţări terţe - Trebuie acordată prioritate consolidării cooperării cu acele ţări terţe care au fost identificate ca zone-problemă prin intermediul operaţiunilor comune coordonate de FRONTEX. Evaluarea unei posibile extinderi a actualului mandat al FRONTEX permite agenţiei să pună în practică proiecte-pilot având ca beneficiari ţări-terţe.

3. Coordonarea operaţională - Iniţierea unei reflecţii aprofundate privind strategia pe termen lung, inclusiv aspecte privind o poliţie de frontieră a UE. 

4. Supravegherea frontierelor - Asumarea de către FRONTEX a rolului de punct central al schimbului de informaţii în cadrul unui viitor sistem european de supraveghere a frontierei şi a responsabilităţii de a dezvolta o viziune de ansamblu privind culegerea informaţiilor în zonele prefrontaliere.

5. Autorităţile vamale şi integrarea orizontală - Proiectele-pilot la nivel european ar putea sprijini coordonarea dintre activităţile poliţiilor de frontieră şi ale autorităţilor vamale naţionale. FRONTEX, Comisia Europeană şi statele membre ar trebui să exploreze posibilitatea desfăşurării de operaţiuni comune conduse de FRONTEX, coordonate cu proiecte de cooperare ale autorităţilor vamale naţionale.
7. Reuniunea de la Bruxelles pe tema energiei
Miniştrii energiei din Uniunea Europeană s-au reunit la Bruxelles, la 28 februarie 2008, pentru a discuta despre reforma pieţei interne de gaz şi electricitate. Pe agenda întrunirii s-au înscris, printre altele, trei probleme principale.

Prima dintre acestea se referă la adoptarea concluziilor Consiliului privind Planul Strategic European pentru Tehnologiile Energetice, prezentate la 3 decembrie 2007, în cadrul reuniununii Consiliului Energiei. Acesta propune scăderea costurilor pentru aşa-numita "energie curată" şi investiţii în cercetare pentru a dezvolta rapid tehnologii energetice performante. Preţurile energiei în creştere şi dependenţa tot mai accentuată a Uniunii Europene de importurile de hidrocarburi pot avea un impact dramatic asupra securităţii energetice, a balanţei de plăţi şi a competitivităţii. În prezent, 50% din consumul de combustibili fosili al Uniunii provine din importuri (peste 300 miliarde euro în 2006), iar preţurile petrolului şi gazelor naturale au crescut de patru ori din 2001 şi înregistrează o valoare maximă istorică (valoarea preţului petrolului a atins un maxim istoric de 103,95 USD/baril, la data de 3 martie a.c., în cadrul cotaţiilor la bursa din New York).

Al doilea punct important al agendei au fost dezbaterile politice asupra propunerii Comisiei Europene pe tema „Energia şi Schimbările Climatice”, adoptată la 23 ianuarie 2008:
· extinderea şi îmbunătăţirea sistemului european de cote de emisii (ETS - Emissions Trading System), care să acopere mai multe gaze de seră (în momentul de faţă include doar emisia de CO2);

· aplicarea unui obiectiv de reducere a emisiilor în sectoarele care nu participă la ETS (reducerea emisiilor cu 10% până în 2020, faţă de nivelul din 2005); obiectivele specifice pentru statele membre variază între -20% şi +20%;

· folosirea surselor regenerabile de energie, care ar trebui să reprezinte 20% din consumul total de energie până în anul anul 2020 (acum acestea reprezintă doar 8,5%);

· folosirea biocombustibililor în transport (obiectivul minim este de 10% până în 2020);

· crearea unui cadru legal privind captarea şi stocarea de CO2 (folosind o tehnologie de stocare a carbonului sub pământ, în loc ca acesta să fie eliberat în atmosferă) şi noi reguli pentru ajutoarele de stat.
S-a subliniat că sustenabilitatea este unul dintre pilonii politicii energetice, dar şi un obiectiv major al mai multor politici europene; cetăţenii trebuie să fie informaţi asupra beneficiilor ce decurg din utilizarea biocombustibililor: 
- nu conduc la creşterea efectului de seră;

- nu sunt distruse păduri sau alte biosituri;

- nu afectează producţia de alimente;

- nu presupun costuri exorbitante.
Al treilea subiect dezbătut a fost propunerea Comisiei Europene cu privire la piaţa energetică internă, şi anume privind separarea efectivă a producţiei de energie de transportul ei. Măsura are în vedere creşterea concurenţei între marile companii europene şi pentru a servi mai bine consumatorii. O mai mare competitivitate a sectorului energetic european trebuie realizată prin liberalizarea pieţei, aceasta fiind posibilă prin scindarea marilor companii energetice europene, susţine Comisia Europeană, care a făcut aceată propunere anul trecut. 

Majoritatea statelor membre se opun separării producţiei energetice de transport, în fond împotrivindu-se scindării marilor companii, care ocupă poziţii de monopol. Franţa şi Germania sunt ţările aflate pe o poziţie clar contrară faţă de cea a Comisiei Europene, considerând că această strategie va duce la distrugerea companiilor integrate şi speră ca opoziţia lor să anuleze planul Comisiei Europene. 
Cu toate acestea, E.ON – cea mai mare companie de electricitate şi gaze din Germania – s-a oferit să-şi vândă reţeaua de electricitate din Germania, pentru a satisface pretenţiile Comisiei Europene privind separarea operaţiunilor de producţie de cele de distribuţie de electricitate. Compania plănuieşte să vândă şi 20% din capacităţile de producţie a energiei din Germania, deşi poate face schimb de active cu un competitor străin.
Statele membre UE au convenit, în principiu, să liberalizeze piaţa en-gros a energiei şi să-i separe activităţile, pentru a încuraja concurenţa pe pieţele electricităţii şi gazelor naturale. Efectul aşteptat este reducerea preţurilor la utilităţi. Germania şi Franţa propun o soluţie alternativă: transferul reţelelor energetice unei companii separate, care să rămână însă în proprietatea grupului. În acest context, decizia E.ON de a-şi vinde reţeaua de distribuţie subminează poziţia guvernului german. Pe de altă parte, companiile EDF din Franţa şi RWE din Germania continuă să se opună deciziei Comisie Europene.

Alte opt ţări au adus în discuţie o alternativă la propunerea Comisiei, şi anume separarea, dar nu patrimonială a producţiei de transport, prin predarea gestiunii reţelelor către un operator independent, reglementat la nivel naţional. Miniştrii energiei au dezbătut şi această opţiune fără a găsi însă un compromis posibil. Un compromis politic este totuşi aşteptat pentru luna iunie a.c., astfel încât întregul pachet energetic european să poată fi rezolvat înainte ca actuala echipă a Comisiei Europene să-şi încheie mandatul.
În acest context, Comisia Europeană consideră prioritară accelerarea evoluţiei tehnologice în domeniul energetic. Marea majoritate a statelor membre UE sunt de acord că trebuie realizată separarea efectivă a activităţilor de furnizare/distribuţie şi producţie de activitatea de transport. În legătură cu modalitatea de realizare a acestui obiectiv, Comisia şi-a manifestat deschiderea de a analiza orice soluţie propusă de statele membre sau Parlamentul European, soluţie care ar ţine cont de principiile agreate în cadrul Consiliului European din primavara acestui an. 

Efortul comun internaţional împotriva schimbărilor climatice are drept scop stabilizarea concentraţiilor de gaze cu efect de seră în atmosferă, la un nivel care să nu intervină în mod primejdios asupra echilibrului climatic actual, ceea ce se traduce printr-o creştere maxim admisibilă a temperaturii de 2°C faţă de perioada pre-industrială.

La nivel comunitar, acest obiectiv nu poate fi atins decât prin modificări aduse politicilor comunitare şi măsurilor de implementare a acestora, astfel încât rezultatul final să fie o reducere substanţială a emisiilor de gaz cu efect de seră, comparativ cu nivelul acestora din anul 1990.

� Pe lângă Dimitri Medvedev, au mai candidat: Vladimir Jirinovski, considerat de către analişti un „maestru al spectacolului politic”, fiind protagonistul unor altercaţii în Parlament şi în apariţiile media. În prezent, V. Jirinovski este vicepreşedinte al Dumei de Stat, membru al Adunării Parlamentare a Consiliului Europei şi liderul Partidului Liberal Democrat, a treia formaţiune ca număr de mandate din Camera inferioară. De profesie avocat, liderul ultranaţionalist a candidat pentru a treia oară la funcţia de şef al statului, după alegerile din 1996 şi 2000. V. Jirinovski este considerat un aliat al Kremlinului şi un critic vehement al Occidentului. În campania electorală a promis că va anula toate datoriile cetăţenilor la bănci, intrarea la facultate se va face fără examen, femeile vor primi o alocaţie de stat, iar preţurile vor rămâne neschimbate până în anul 2009. Potrivit rezultatelor provizorii, este cotat cu circa 8% din voturi.


Ghenadi Ziuganov, candidatul Partidului Comunist rus, este un veteran al politicii ruse, fiind activ pe scena politică încă din perioada sovietică. A candidat şi la alegerile prezidenţiale din anul 2000, când a obţinut 30% din voturile electoratului, cu 23% mai puţin decât Vladimir Putin, precum şi la cele din 1996. El a apreciat în campania electorală că partidul său va dispune de sprijinul a cel puţin o treime din electorat, în cazul în care „scrutinul va fi mai mult sau mai puţin corect”. Susţinut de nostalgici ai epocii sovietice, G. Ziuganov a promis că va renaţionaliza resursele ţării şi ramurile strategice ale industriei dacă va ieşi câştigător. 


Andrei Bogdanov, un mason declarat, este singurul independent care a candidat pentru funcţia de şef al statului rus, reprezentând Partidul Democrat din Rusia. A. Bogdanov este de profesie politolog, dar şi mare maestru al lojii masonice din Rusia. A obţinut doar un procent de 1%. În campania electorală a promis eliminarea serviciului militar obligatoriu, restituirea economiilor pe care cetăţenii ruşi le-au avut la CEC, în perioada comunistă. De asemenea, el consideră necesară integrarea Rusiei în Uniunea Europeană, în următorii 10 ani, dar şi în NATO, atunci când SUA nu vor mai face parte dintre membrii Alianţei, întrucât Rusia „are propriile interese naţionale“, incompatibile cu ale americanilor. Analiştii politici au apreciat că Andrei Bogdanov a fost lansat în campanie de Kremlin pentru a da alegerilor un „aer de pluralism“. 


Alţi doi lideri ai opoziţiei nu au mai candidat la scrutinul din 2 martie a.c., - fostul ministru de finanţe în perioada mandatului lui Boris Ielţin, Mihail Kasianov, şi campionul mondial de şah, Garry Kasparov. 


� http://eur-lex.europa.eu/LexUriServ/LexUriServ.do?uri=CELEX:32006L0021:RO:HTML


� Înregistrarea, Evaluarea şi Autorizarea Produselor Chimice - are drept obiective îmbunătăţirea reglementarilor cu privire la fabricarea produselor chimice şi stimularea inovaţiei în industria chimică. Directiva a fost descrisă  deseori ca fiind cea mai importantă componentă legislativă din istoria Parlamentului European.

